“Ekaawii mukushkaateyihtamukw.
Taapweyimaahkw Chishemanituu kaye niya taapweyimikw.
Anite Nuuhtaawii wiichihch mista mihchen e pischisaakwaau.
Nika ituhten nete chechii ayeskuushtwaatikuch anit che ihtaayekw.
Namui chipaa uhchi ititinaawaau uu ekaa uhchi taapwemakahch.
Chiishihtaayaane maak anit che ihtaayekw,
ekw che pechi nituwaapamitakuch ekw che chistuhtahiitakuch wesh chinituweyimitinaawaau chechii ihtaayekw anit e ihtaayaan.
Chichischeyihtenaawaau maak taanite e ituhteyaan kaye taanite chechii uhchi ituhtaanuuhch anite.”
Thomas maak chii iteu,
“Utipeyihchikeu,
namui nichischeyihtenaan taanite che ituhteyin,
taanite chechii uhchi chischeyihtamaahch taanite chechii uhchi ituhteyaahch anite.”
Jesus chii nishkweushiheu e itaat,
“Niya eukw meskanuu kaye taapwewin kaye pimaatisiiwin,
namui awen chika chii naateu Uhtaawiimaau mikw niya uhchi.
Shaash maak e chischeyimiyekw shaash chipaa chischeyimaawaau kaye Nuuhtaawii.
Anuhchiish maak shaash chichischeyimaawaau kaye shaash chichii waapamaawaau.”
Philip chii iteu,
“Utipeyihchikeu waapahtiinaan maa Uhtaawiimaau,
ekun mikw e ishi nituweyihtamaataahch.”
Jesus chii nishkweushiheu e itaat,
“Philip,
shaash weskach kaa ihtaayaan utah e ihtaayekw yaapach maak namui chichischeyimin.
An awen kaa waapamit shaash waapameu Uhtaawiimaau.
Chekwaan maak wehchi kakwechimiin chechii waapahtiitaan Uhtaawiimaau.
Philip,
namui aa chitaapwehten e piihchishkuuk Uhtaawiimaau kaye maak Uhtaawiimaau e piihchishkuut.
Nipeyakunaan.”
Ekw Jesus kaa itaat aniyuuh uchischinuhamuwaakanh,
“Uu kaa ishi ayimihiitakuch Chishemanituu nichii itashumikw chechii iteuch.
Uhtaawiimaau an kaa piihchishkuut ihtuutam maamishkaach ihtuwinh niya uhchi.
Pechi taapwehtuukw uu e ititakuch e piihchishkuuk Uhtaawiimaau kaye Uhtaawiimaau e piihchishkuut.
Ekaa chii taapwehtamuwekwe uu e ititakuch taapwehtuukw an uhchi taan kaa ishi nanaahkuu maamishkaach ihtuutamaan.
Kuiskw chiwiihtamaatinaawaau,
an awen kaa pechi taapweyimit chika ihtuutam taan e ishi ihtuutamuch kaye maak etituu maamishkaach chekwaayuuh chika ihtuutam wesh anite Nuuhtaawii e ihtaat nika ihtaan niya.
Nika ihtuuten taan e ishi nitutamaayekw nitishinihkaasuwin aapachihtaayekwe,
ekw maak che nuukuhch e ishpish chisteyihtaakusit Chishemanituu aniyuu uhchi taan e ishi ihtuutamiyich Ukusisa.
Mikw taan che ishi nitutamaawekwe nitishinihkaasuwin e aapachihtaayekw nika ihtuuten.”